CELEX: 62010TN0506
Language: el
Date: 2010-10-22 00:00:00
Title: Υπόθεση T-506/10: Προσφυγή της 22ας Οκτωβρίου 2010 — RTI και Elettronica Industriale κατά Επιτροπής

18.12.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 346/56
            
         Προσφυγή της 22ας Οκτωβρίου 2010 — RTI και Elettronica Industriale κατά Επιτροπής
   (Υπόθεση T-506/10)
   ()
   2010/C 346/109
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: Reti Televisive Italiane SpA (RTI) και Elettronica Industriale SpA (Lissonne, Ιταλία) (εκπρόσωποι: J.-F. Bellis και S. Bariatti, δικηγόροι)
   
      Καθής: Ευρωπαϊκή Επιτροπή
   
      Αιτήματα των προσφευγουσών
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την προσβαλλόμενη απόφαση,
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Με την υπό κρίση προσφυγή οι προσφεύγουσες ζητούν την ακύρωση της αποφάσεως της Επιτροπής C(2010) 4976 τελικό, της 20ής Ιουλίου 2010, με την οποία τροποποιήθηκαν οι όροι εκπληρώσεως των δεσμεύσεων που προβλέφθηκαν προς την απόφαση C(2003) 1082, τελικό, της 2ας Απριλίου 2003, με την οποία κηρύχθηκε συμβατή με την κοινή αφορά και τη Συμφωνία ΕΟΧ η πράξη βάσει της οποίας η News Corporation Limited («Newscorp») απέκτησε τον πλήρη έλεγχο των επιχειρήσεων Telepiù Spa και Stream Spa, υπό τον όρο ότι η Newscorp θα συμμορφωνόταν πλήρως προς τις ως άνω δεσμεύσεις (Υπόθεση No COMP/M.2876 — Newscorp/Telepiù) (1).
   Οι προσφεύγουσες προβάλλουν τρεις λόγους ακυρώσεως προς στήριξη του αιτήματός τους.
   Πρώτον, ισχυρίζονται ότι η Επιτροπή υπέπεσε σε πρόδηλο σφάλμα εκτιμήσεως, αποφαινόμενη ότι από την έκδοση της από 2 Απριλίου 2003 αποφάσεως (στο εξής: απόφαση εκκαθαρίσεως) οι όροι στην Ιταλική αγορά συνδρομητικής τηλεοράσεως άλλαξαν σε τέτοιο βαθμό, ώστε μπορούσε να διασφαλιστεί η αναθεώρηση των προσαρτημένων στην Απόφαση Εκκαθαρίσεως υποχρεώσεων και, εφάρμοσε εσφαλμένως την ανακοίνωση για τα διορθωτικά μέτρα και το άρθρο 8, παράγραφος 2, του κανονισμού για τις συγκεντρώσεις (2). Οι προσφεύγοντες ισχυρίζονται ότι είναι προφανές ότι οι όροι της αγοράς βάσει των οποίων εγκρίθηκαν οι δεσμεύσεις το 2003 δεν άλλαξαν ούτε σημαντικά ούτε σε μόνιμη βάση. Ιδίως, η Sky Italia, η ιταλική θυγατρική της Newscorp, εξακολουθεί να κατέχει κυρίαρχη θέση στην ιταλική αγορά συνδρομητικής τηλεόρασης.
   Δεύτερον, οι προσφεύγουσες ισχυρίζονται ότι η Επιτροπή έχει υποπέσει σε πλάνη περί το δίκαιο και πρόδηλο σφάλμα εκτιμήσεως και έχει προσβάλει την αρχή της αναλογικότητας, κάνοντας δεκτό το υποβληθέν από την Sky Italia αίτημα αναθεωρήσεως των δεσμεύσεων και τις νέες δεσμεύσεις που πρότεινε η Newscorp, λαμβάνοντας ως δεδομένο ότι η αδυναμία της Sky Italia να συμμετάσχει στην επικείμενη διαδικασία επιλογής για συχνότητες ψηφιακής επίγειας τηλεόρασης που θα διοργανωθεί τους προσεχείς μήνες στην Ιταλία θα απέτρεπε τη Sky Italia από το να δραστηριοποιηθεί στον τομέα της ελεύθερης τηλεοπτικής μεταδόσεως. Στην πραγματικότητα, η Sky Italia είναι ήδη ενεργή στον ιταλικό τομέα της ελεύθερης τηλεοπτικής μεταδόσεως και έχει πρόσβαση σε συχνότητες ψηφιακής επίγειας ραδιοτηλεοπτικής μεταδόσεως, ακόμη και χωρίς να συμμετάσχει στη διαδικασία επιλογής.
   Τρίτον, οι προσφεύγουσες προβάλλουν ότι η Επιτροπή υπέπεσε σε πρόδηλο σφάλμα εκτιμήσεως και σε πλάνη περί το δίκαιο, εκδίδοντας την επίμαχη απόφαση και κάνοντας δεκτό το αίτημα αναθεωρήσεως των δεσμεύσεων που πρότεινε η Sky Italia καίτοι, συνεπεία της έρευνας αγοράς που διεξήχθη κατά τη διάρκεια της διοικητικής διαδικασίας, οι περισσότεροι εκ των μετεχόντων στη διαδικασία –συμπεριλαμβανομένης της Ιταλικής Αρχής Ανταγωνισμού και της Ιταλικής Ρυθμιστικής αρχής για τον τομέα των τηλεπικοινωνιών– εξέφρασαν σοβαρές ανησυχίες όσον αφορά τον αντίκτυπο της προταθείσας αναθεωρήσεως στην ιταλική αγορά της συνδρομητικής τηλεόρασης.
   
      (1)  ΕΕ 2004, L 110, σ. 73.
   
      (2)  Κανονισμός (ΕΚ) 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων (kανονισμός συγκεντρώσεων ΕΚ) (ΕΕ 2004, L 24, σ. 1).